Yakin Sakkwato


Asalin Labarin
Tun farkon lamari, Turawan Ingilishi
suke haƙon birnin Sakkwato, saboda
zamowarsa cibiyar Daular Usmaniyya, wacce Turawa ke ganin, hamɓarar da ita,
shi ne zai kai su ga samun nasarar baza
fuka-fukansu na mulkin mallaka a duk
faɗin Ƙasar Hausa da sauran masarautun
da ke ƙarƙashin wannan Daula baki ɗaya.

Saboda haka tun bayyanar Clapperton a
gaban Sarkin Musulmi Muhammadu
Ballo , a cikin shekarar 1824, Turawan
suke leƙen asiri tare da hilatar yadda za
su karya lagon daular wacce dukkan
farfajiyar Ƙasar Hausa take cikinta.

A ranar 15 ga watan Maris na shekarar
1903; shekaru 99 da kenan bayan kafa
daular, aka gwabza yaƙin da ya durƙusar
da Daular ta koma ƙarƙashin Turawa.

Rundunar mayaƙan Birtaniya da ta je
wannan yaƙin, ta ƙunshi manya-manyan
hafsoshin soja guda 25, N.C.O. guda 5,
likitocin soja guda 2, likitan N.C.O. guda
1, maɗauka bindiga guda 68, sojojin
musamman guda 656, sojojin kareya guda
400, bindigogin musamman guda 4 da
kuma zungura-zunguran bindigogi masu
tsawon milimita 75 guda 4. Kamar yadda
na ruwaito daga Bala (2015), da kuma
Audu da Osuala (2015).

Mayaƙan na Birtaniya sun fara yada
zango a garin Ƙauran Namoda a kan
hanyar tasu ta zuwa Sakkwato kafin su
ratsa ta garuruwan Argungu da Shagari
sannan suka dira a Sakkwato. Kamar
yadda Audu da Osuala (2015), suka yi
ƙarin haske.

Bayan da mayaƙan na Birtaniya suka isa
garin Sakkwato, sai rundunar mayaƙan
Sakkwatawa ita ta fito da manufa ta kare
wannan daula ta Usmaniyya. An ƙiyasta
adadin mayaƙan na Sakkwato da cewa
sun kai mutane 6000; 2000 mahaya
dawakai, 4000 kuma sojojin ƙasa da suka
haɗa da ‘yan baƙa, ‘yan bindiga da
sauransu.

Da farkon fara yaƙin, mayaƙan Sakkwato
sun jure wa hare-haren Turawan, amma
daga ƙarshe saboda tsufan makaman da
Sakkwatawan ke ɗauke da su waɗanda su
ne masu, kwari da baka, takkuba,
bindigar harbi-ka-ruga da sauransu, sai
ya zama Turawa sun yi galaba a kansu;
suka tarwatsa gayyar, mutane suka tsere.

Bayan fasa wannan runduna ta mayaƙan
Sakkwato da Turawa suka yi, sai Sarkin
Musulmi Attahiru I ya karkata
linzamin dokinsa zuwa Gabas, saura
kuma suka bishi wasu kuma suka tsaya.
Daga nan sai ya nufi yin gudun hijira.
Wannan mataki na gudun hijira dama
malaman Sakkwato sun tattauna shit un
kafin zuwan Turawan da kuma gwabza
wannan yaƙi.

Fitattun malamai da suka haɗa da Ƙari
Abdallah da Ƙari Ahmad bn Sa’ad su suka
fitar da hukunce-hukunce guda uku:
Yaƙar rundunar Turawa; gudun hijira ko
kuma janyewa cikin hikima kamar irin
yadda Annabi (SAW) ya fice daga Makkah
zuwa Madina a lokacin da zai yi hijira; ko
kuma yin sulhu bisa dogaro da
abubuwan da suka zo a littattafan Shehu
Usmanu Ɗanfodiye mai suna al-masa’il
al-muhimmah da kuma Bayanul wujubu
al-hijira ala al-ibad . Kamar yadda ya zo a
Bala (2015).

Sannan kuma kafin barin sarkin
Musulmin Sakkwato ya aika jakadu zuwa
sassan kusa dana nesa na daular da
saƙon cewa, kar su yadda su rayu
ƙarƙashin shugabancin kafirai, su biyo
shi zuwa Gabas domin gudun hijira tare
da manya-manyan waziran daular da
nufin samun mafaka; musamman
duwatsu, inda za su sake haɗa ƙarfin
mayaƙan da za su kori sojojin Birtaniya,
su sake dawowa da martabar daular.
Kamar yadda Bala (2015), ya naƙalto
daga Ƙari Abdallah.

A cikin jama’ar da suka koma cikin garin
Sakkwato daga filin daga, akwai
Muhammad Attahiru abin yiwa laƙabi
da Attahiru II . Saboda haka sai turawa
suka naɗa shi a matsayin sabon sarkin
Musulmi a ranar 21 ga watan Maris na
shekarar 1903.

Bayan kammala wannan naɗi, sai
Turawan suka ce ta zama bata same su
ba. Saboda haka suka yi shiri suka bi
bayan rundunar sarkin Musulmi Attahiru
I. Amma kafin Turawan su taras da
rundunar ta girmama, saboda amsa
wancan umarni na sarkin Musulmi da
jama’a suka yi. Duk da cewa, ba za rasa
waɗanda suka ƙi amsa umarnin ba.
Amma masarautu kamar Kano da
Dutse duk sun bi. Kamar yadda ya zo a
NNPC (2007), Sanusi (2009), da Kuma
Abubakar (2011).

Tun farkon tafiyar Sarkin Kano Alu
Maisango zuwa Sakkwato, akkwai Sarkin
Dutse Abdulƙadir III (1901 – 1903) a
cikin tagawar. Saboda haka a lokacin da
sarki Alu ya juya zuwa Sakkwato tare
suka juya. Sannan kuma bayan tasowar
tawagar gudun hijirar, an samu dandazon
mutanen Dutse da suka shiga rundunar
Sarkin Musulmi Attahiru I aka yi gudun
hijirar da su.

Biyon bayan wannan ruduna ta masu
gudun hijira da Turawa suka yi, basu iya
cim-musu ba sai a garin Bebeji, garin da
ya sake zama filin gwabzawa da Turawa
a karo na biyu a cikin wannan shekara. A
nan Turawan suka yi yunƙurin datse
tawagar ta sarkin Musulmi amma abin ya
ci tura. Haka Musulmi suka tarwatsa
wannan runduna ta Turawa, suka cigaba
da tafiya.

Haka nan dai abubuwa suka cigaba,
Musulmi suna cigaba da tafiya, Turawa
suna biye da su suna datse su, su kuma
suna tarwatsa su har Allah ya kai
wannan mayaƙa na Musulmi zuwa garin
Burma, ko kuma Dutsin Bima kamar
yadda ya zo a mabambantan ruwayoyi;
wasu su ce Burma wasu kuma su ce
Dutsin Bima.

A arangamar farko da aka yi, Musulmi
sun samu nasarar ragargazar sojojin
Ingila. Har ta kai ga sojojin sun ɗebe
tsammanin samun galaba. Saboda haka
suka tura ƙasar Salo (Sierra lion); Yankin
Gwal (Gold-Cost), wato Ghana kenan;
Legas da kuma Kudancin Najeriya aka
turo musu da ƙarin sojoji da makamai.

Isowar waɗannan sojoji na taron dangi
wannan gari na Burmi a sati na uku na
watan Juli (July), sai suka yi dirar mikiya
a kan mayaƙan Musulmi a ranar 27 ga
watan na Juli. Mayaƙan na Musulunci
sun yi iya bakin ƙoƙarinsu su jurewa
wannan yaƙi amma abin ya ci tura. Daga
ƙarshe Turawan suka samu nasarar
harbin Sarkin Muslumi Attahiru a goshi.
Harbin da ya sabauta mutuwarsa.

Wannan rasuwa ta Sarki Attahiru I a
wannan fagen fama, ita ta haifar da
tarwatsewar dubban jama’ar da ke
wannan filin daga. Sannan kuma shi ne
ya kawo samun nasarar Turawa game da
murƙushe wannan da Daula Shehu
Usmanu a matakin ƙarshe. Kuma ita ce ta
kafa mulkin-mallaka a Ƙasar Hausa.

Manazarta